[{"text_idx": "#000001", "text": "Sgorio\u2019n torri tir newydd yn darlledu ge\u0302m fyw o Ddinbych yn ail rownd Cwpan Cymru JD."}, {"text_idx": "#000002", "text": "Bydd Sgorio\u2019n darlledu\u2019n fyw o Barc Canol, Dinbych am y tro cyntaf erioed wrth i di\u0302m Dewi Llion Jones o\u2019r drydedd haen herio un o glybiau mwyaf poblogaidd yr uwch gynghrair, Caernarfon."}, {"text_idx": "#000003", "text": "Mae hi\u2019n gaddo i fod yn noson arbennig i glwb Dinbych, sydd heb chwarae ge\u0302m gartref ers blwyddyn a hanner oherwydd y pandemig, cyn adnewyddu\u2019r cae dros yr haf gyda system draenu newydd."}, {"text_idx": "#000006", "text": "Yn 2017/18 gorffennodd Dinbych yn eu safle uchaf erioed \u2013 2il yng Nghynghrair Huws Gray, bum pwynt y tu o\u0302l i Gaernarfon a enillodd ddyrchafiad i\u2019r uwch gynghrair."}, {"text_idx": "#000007", "text": "Ond ers hynny mae Dinbych wedi syrthio i\u2019r drydedd haen, ac ar o\u0302l buddsoddi mewn eisteddle a chae newydd sbon mae\u2019r clwb yn benderfynol o ddringo \u2018no\u0302l i fyny\u2019r cynghreiriau."}, {"text_idx": "#000008", "text": "Bydd Caernarfon yn awyddus i adael eu marc ar y gystadleuaeth hon ar o\u0302l dod mor agos at gyrraedd rownd derfynol Cwpan Cymru am y tro cyntaf erioed yn 2019/20."}, {"text_idx": "#000009", "text": "Roedd y Cofis wedi cyrraedd y rownd gynderfynol am y pumed tro yn eu hanes ac yn paratoi i wynebu Met Caerdydd cyn i\u2019r gystadleuaeth gael ei diddymu oherwydd Covid-19."}, {"text_idx": "#000010", "text": "Hon fydd ge\u0302m gyntaf Caernarfon yn y gystadleuaeth eleni, tra bod Dinbych eisoes wedi ennill dwy ge\u0302m oddi cartref i gyrraedd y rownd yma."}, {"text_idx": "#000011", "text": "Rhoddodd Dinbych grasfa go iawn i Rhuddlan yn yr ail rownd ragbrofol gan ennill 2-12 yn erbyn y clwb o\u2019r adran i\u0302s gyda\u2019r capten Mark Roberts yn rhwydo pum go\u0302l i\u2019r cochion."}, {"text_idx": "#000012", "text": "Ond roedd hi\u2019n ge\u0302m tipyn gwell yn erbyn Llanuwchllyn yn y rownd ddiwethaf wrth i Ddinbych sicrhau buddugoliaeth o 2-4 yng Nghae Gwalia."}, {"text_idx": "#000013", "text": "Mae\u2019r ddau reolwr yn ymwybodol iawn o steil a thactegau ei gilydd gan iddynt gyd-weithio am gyfnod fel hyfforddwyr gyda\u2019r Bala, a chyn hynny roedd Huw Griffiths yn hyfforddi Dewi Llion fel chwaraewr ieuenctid yn Wrecsam."}, {"text_idx": "#000014", "text": "Mae yna gyn-enillwyr Cwpan Cymru yn y ddwy garfan gan i amddiffynnwr newydd Dinbych, Stuart Jones, godi\u2019r cwpan gyda\u2019r Bala yn 2017."}, {"text_idx": "#000015", "text": "Ond gall amddiffynnwr profiadol Caernarfon, Steve Evans, frolio ei fod wedi ennill y gwpan deirgwaith fel chwaraewr gyda\u2019r Seintiau Newydd."}, {"text_idx": "#000016", "text": "Mae\u2019n sicr yn mynd i fod yn noson gyffrous a bydd y cyfan yn fyw am 7.30 ar dudalennau Facebook ac Youtube Sgorio, yn ogystal a\u0302 S4C Clic."}]